**Білім беру мекемелеріндегі білім алушыларды тамақтандырумен қамтамасыз ету туралы**

Құрманғазы аудандық білім бөліміне қарасты 1 мектеп интернаты, 32 орта мектеп бар.

Аудан көлеміндегі мектептер асхана жүйесімен қамтылған. Мектептердің ішінде 26 мектепте және мектеп интернатында типтік үлгідегі асхана, 6 мектепте ыңғайластырылған *(№80 бастауыш, Батырбек, Қоңыртерек, Азғыр, Ломоносов, Қиғаш*) асхана бар.

Құрманғазы аудандық білім бөліміне қарасты 32 орта мектепте және З.Серікқалиұлы атындағы мектеп интернатында білім алушыларға мектеп асханасында ыстық тамақтың берілуі уақытылы және сапалы дайындау жұмыстары ұйымдастырылып, жүзеге асырылуда.

Білім беру мекемелерінде ыстық тамақтың берілуі «Мемлекеттік орта білім беру ұйымдарында, мектептен тыс қосымша білім беру ұйымдарында білім алушыларды тамақтандыруды ұйымдастыру, сондай-ақ мемлекеттік мектепке дейінгі ұйымдарда, жетім балалар мен ата-анасының қамқорлығынсыз қалған балаларға арналған білім беру ұйымдарында тәрбиеленетін және білім алатын балаларды тамақтандыруды қамтамасыз етуге байланысты тауарларды сатып алу қағидаларын бекіту туралы» Қазақстан Республикасы Білім және ғылым министрінің 2018 жылғы 31 қазандағы №598 бұйрығына, «Білім беру объектілеріне қойылатын санитариялық-эпидемиологиялық талаптар» санитариялық қағидаларын бекіту туралы Қазақстан Республикасы Денсаулық сақтау министрінің 2021 жылғы 5 тамыздағы №ҚР ДСМ-76 бұйрығына, "Денсаулық сақтау және білім беру ұйымдарында тамақтану стандарттарын бекіту туралы" ҚР ДСМ 21.12.2020ж. №ҚР ДСМ-302/2020 бұйрығына сәйкес ұйымдастырылып отыр.

Білім бөліміне қарасты 29 мектептің асханасын 9 жеке кәсіпкер жалға алып білім алушыларға тамақтандыруды ұйымдастырып отырса, ал 3 мектеп аспазшысы арқылы оқушыларға ыстық тамақтың берілуін ұйымдастыруда *(Азғыр, Батырбек, Қоңыртерек).*

2024-2025 оқу жылында 32 мектепте 1-11 сыныпта барлығы 10852 оқушы, бастауыш сыныпта 4327 оқушы білім алуда. Оның ішінде 1-4 сыныпта 4309 оқушы (18 оқушы үйден оқиды), 5-11 сыныпта әлеуметтік жағдайы төмен отбасындағы 500 оқушы, барлығы 4809 оқушы күнге бір реттік тегін ыстық тамақпен қамтамасыз етіліп отыр.

З.Серікқалиұлы атындағы мектеп интернатында 1-11 сыныпта 129 оқушы білім алатын болса (*1-4 сыныпта 41оқушы, 5-11 сыныпта 88 оқушы*), оның ішінде 1-11 сыныпта оқитын 57 оқушы тегін ыстық тамақпен қамтылып отыр *(1-4 сынып 20, 5-11 сыныпта 37 оқушы).*

Мектептерде оқушыларға тамақтандыруды ұйымдастыру туралы аудан тұрғындарына, ата-аналарға түсінік жұмысын жүргізу мақсатында ата-аналар мен оқушыларға сауалнама жүргізіп, іс-шаралар өткізіп, аудандық «Серпер» басылымына, әлеуметтік желілерге мақалалар жариялады.

Мектептердің сайтына маусымдық ас мәзірі, жауапты қызметкерлердің ақпараты, хабарламалар, мемлекеттік көрсетілетін қызметтерді электронды түрде алу тәсілін үйрететін бейнероликтер жарияланды.

Білім беру мекемелерінде тамақтану сапасына мерзімдік бағалауды жүргізетін бұйрықпен бракераж комиссиясы құрылды.

Облыстық Білім беру басқармасының бекіткен маусымдық ас мәзіріне сәйкес 1 күндік ас мәзірі мектеп басшысымен бекітіліп, асханада қолжетімді орында ілінеді. Мектептерде оқушыларды бір мезгіл тегін тамақтану құны 600 теңге.

Мектептердегі білім алушыларды тамақтандыруды ұйымдастыру бойынша көрсетілетін қызметтерді, тауарларды конкурстық негізде сатып алу арқылы жүзеге асырылады. Мектептерде тамақтандыруды ұйымдастыру мақсатында көрсетілетін қызмет берушіні таңдау конкурсы Қазақстан Республикасы Білім және ғылым министрінің 2018 жылғы 31 қазандағы №598 бұйрығына сәйкес өткізіліп, анықталған жеңімпаз жеке кәсіпкерлермен келісім шарт жасақталды.

Қызметті жеткізуші ай сайын орта білім беру ұйымының басшысына өнімнің сапасы мен қауіпсіздігін куәландыратын құжаттарды қоса бере отырып, білім алушылар үшін пайдаланылатын тамақ өнімдерінің тізбесі туралы мәліметтерді ұсынып отыр.

Аудан мектептеріндегі оқушылардың орын тапшылығын жою бағытында Құрманғазы және Ақкөл ауылдарынан «Жайлы мектеп» жобасы бойынша 600 орындық жаңа мектеп құрылысы жұмыстары басталып, жүргізілуде.

Тамақтандыруды ұйымдастырушы жеке кәсіпкерлерде білім беру ұйымдарына шикізат, азық-түліктерді тасымалдаушы жеке кәсіпкерлерге ветеринариялық дәрігердің берген шикізаттан жасалған немесе ет өнімдеріне алған ветеринариялық – санитариялық сараптаудан өткен анықтамалары, «Тамақ өнімдерінің көтерме және бөлшек сауда объектілеріне қойылатын санитарлық-эпидемиологиялық талаптар» санитарлық қағидасына сәйкес Құрманғазы аудандық қоғамдық денсаулық сақтау басқармасынан берілген санитарлық-эпидемиологиялық қорытындылары бар.

Аудандық білім бөлімі жанынан Тамақтану сапасын бақылау жөніндегі ведомствоаралық сараптамалық топ құрылып, қыркүйек-қазан айларында мектептердегі білім алушылардың тамақтануын ұйымдастыру жұмыстарына және мектептердегі бракераждық комиссиялардың қызметтеріне мониторинг жұмыстары жүргізілді. Топ құрамында «Аманат» саяси партиясының партиялық бақылау комитеттерінің жетекшілері, денсаулық сақтау басқармасының қызметкерлері, ата-аналар қауымдастығының мүшелері бар.

Зерделеу барысында анықталған кемшіліктер:

1)Д.Нүрпейсова атындағы жалпы орта мектебінде оқушылардың ауыз су режимін сақтауын бақылауға бұйрықпен жауапты қызметкер белгіленбеген;

2)С.Мұқанов атындағы жалпы орта мектебінде жобалық ас мәзірі орналастырылмаған;

3) Еңбекші жалпы орта мектебінде балалардың дұрыс тамақтануын насихаттау және тамақтану мәдениетін қалыптастыру мәселелері бойынша өткізілген іс-шаралардың хаттамалары жасақталмаған.

 Аталған мектептер айтылған кемшіліктерді 1 күн ішінде жойып, ретке келтірді. Анықталған кемшіліктер бойынша жауапты қызметкерлерге тәртіптік шарасы қабылданды.

Білім беру мекемелерінде «Тамақтандырудың сапасына мониторинг жүргізу жөнінде комиссия» құрылып, айына екі рет оқушыларды тамақтандырудың сапасын зерделейді. Комиссия құрамына мектеп басшысы, медбике, әлеуметтік педагог, ата-аналар комитетінің төрайымдары енгізілді. Комиссия құрамы мектепке жеткізілетін тамақ өнімдерінің сапасына, тағамдарды дайындау технологиясына тоңазытқыш-технологиялық жабдықтардың жарамдылығына, өнімдердің және дайын тағамдардың сақтау мерзімдері мен жағдайларының сақталуына мониторинг жүргізіп, акт жасақтап, өткізілген іс шараларды әлеуметтік желіге жариялады.

Мектептердің интернет-ресурстарында "Мектептік тамақтану" айдары құрылып, тамақтандыру бойынша атқарылған іс-шаралары туралы ақпараттары үнемі жарияланып отыр.

Аспазшылар тамақтандыруды ұйымдастыру курстарынан өткен, сертификаттары бар. Мектептердің медицина қызметкері асхана қызметкерлерінің медициналық тексеруден уақытылы өтуін бақылап отырады.